Politiet er i øjeblikket massivt til stede ved Hvidovre Hospital, hvor 25-30 mænd har stormet skadestuen

Ved du noget, oplevede du episoden eller har du billeder? Tip os på 1224@eb.dk eller sms/mms på 1224 (alm. takst)

Et hospital er sat i verden for at behandle syge og sårede.

Alligevel udspillede der sig søndag et drama på Hvidovre Hospital, da 25-30 fodboldbøller ankom i biler og stormede skadestuen.

Det oplyser Københavns Vestegns Politi til Ekstra Bladet.

- Vi har haft en mindre episode på Hvidovre Hospital med nogle fodboldfans. Vi har ikke det fulde overblik, men vi undersøger sagen. Formentlig har nogen søgt hjælp på skadestuen, men så er der nogle andre, der møder op, siger vagtchef Kim Madsen til Ekstra Bladet.

Håndgemæng på skadestuen

Ifølge Københavns Vestegns Politi er det tale om et opgør mellem fans fra Brøndby og FCK, hvor der opstod håndgemæng mellem fodboldbøller fra de to grupperinger.

De første undersøgelse fra politiet tyder på, at en såret 'Brøndby-fan' og to andre havde kørt på hospitalet for at få hjælp. Det samme havde en 'FCK-fan', og så opstod balladen.

Brøndbys fans tilkalder forstærkning, og så bryder kaosset løs.

- Fordi det er sket på en skadestue, så tager vi det her aldeles alvorlig, og vi stiller alle kræfter til rådighed for at få fundet de skyldige, siger Kim Madsen til Ekstra Bladet.

Lige nu spiller Brøndby mod Viborg i Superligaen, mens FCK spiller mod Horsens i Jylland klokken 18.00. Alligevel har de to grupperinger skabt ballade i Hvidovre.

- Det er jo ikke unormalt, at der sker sammenstød mellem de to grupperinger. Også selv om holdene ikke spiller mod hinanden, siger Kim Madsen til Ekstra Bladet.

Vidner: Totalt kaos

Ekstra Bladet har talt med to vidner, der oplevede stormløbet. Den ene fortæller, hvordan venteværelset på skadestuen pludselig forvandlede sig til en slagmark.

- De stormer ind, og de virkede som om, at de ville have fat i en eller anden. Jeg ved ikke, hvem det var, men der sad jo masser børnefamilier derinde, og de virkede meget truende, siger et vidne, der ønsker at være anonym af hensyn til sin egen sikkerhed.

Et andet vidne fortæller også, at vedkommende var på hospitalet for at besøge en bekendt, da hun pludselig ser en masser bøller løbe rundt og råbe på skadestuen.

Ved du noget, oplevede du episoden eller har du billeder? Tip os på 1224@eb.dk eller sms/mms på 1224 (alm. takst)